Document ID: 32009R0733

UREDBA KOMISIJE (ES) št. 733/2009
z dne 11. avgusta 2009
o sprejetju nujnih ukrepov za trg mleka in mlečnih izdelkov z začetkom odkupa masla in posnetega mleka v prahu z razpisnim postopkom za obdobje od 1. septembra 2009 do 30. novembra 2009
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 191 v povezavi s členom 4 Uredbe,
ob upoštevanju naslednjega:
(1)
Svetovne tržne cene za mlečne izdelke so občutno padle zaradi povečane svetovne ponudbe in padca povpraševanja zaradi finančne in gospodarske krize. Tudi v Skupnosti so tržne cene za mlečne izdelke občutno padle. Kot posledica kombinacije tržnih ukrepov, sprejetih na začetku tega leta, so se cene v Skupnosti ustalile na ravni zaščitnih cen. Da bi se izognili nadaljnjemu nižanju cen in motnjam na trgu Skupnosti, je bistveno, da se ti ukrepi za podporo trgu, zlasti javna intervencija, uporabljajo, dokler bo potrebno.
(2)
Zaradi sedanjih in predvidenih razmer na trgu je treba nadaljevati javno intervencijo za maslo in posneto mleko v prahu po 31. avgustu 2009.
(3)
Komisija je pripravila predlog uredbe Sveta o podaljšanju obdobja javne intervencije za maslo in posneto mleko v prahu, ki ga določa člen 11(e) Uredbe (ES) št. 1234/2007, za leti 2009 in 2010, kar je Svet podprl.
(4)
Ker je ukrepe treba sprejeti hitro, saj se obdobje intervencije konča 31. avgusta 2009, in zaradi praktične težave, da Evropski parlament po nedavnih volitvah verjetno ne bo mogel pravočasno pripraviti mnenja, mora Komisija sprejeti nujne ukrepe.
(5)
Člen 13 Uredbe Komisije (ES) št. 105/2008 (2) določa pravila, ki jih je treba upoštevati, ko Komisija odloči, da bo odkup masla potekal v skladu z razpisnim postopkom.
(6)
Člen 13 Uredbe Komisije (ES) št. 214/2001 (3) določa pravila, ki jih je treba upoštevati, ko Komisija odloči, da bo odkup posnetega mleka v prahu potekal v skladu z razpisnim postopkom.
(7)
Ob upoštevanju posebnih razmer na trgu mleka in mlečnih izdelkov ter da bi bil sistem učinkovitejši, je z odstopanjem od uredb (ES) št. 214/2001 in (ES) št. 105/2008 primerno povečati pogostnost razpisov na dvakrat mesečno.
(8)
Zaradi učinkovitosti vsebuje ta uredba vse potrebne informacije za gospodarske subjekte, s čimer je posebna objava razpisa nepotrebna. Da bi gospodarskim subjektom zagotovili najnovejše informacije o kontaktnih podatkih plačilnih agencij, je te informacije primerno objaviti z bolj učinkovitimi sredstvi komunikacije kot z objavo v Uradnem listu Evropske unije.
(9)
Podaljšanje obdobja intervencije se sme uporabljati samo za omejeno obdobje treh mesecev - od 1. septembra do 30. novembra 2009.
(10)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
POGLAVJE I
MASLO
Člen 1
V skladu s pogoji iz oddelka 3 poglavja II Uredbe (ES) št. 105/2008 in iz te uredbe traja odkup masla z razpisnim postopkom od 1. septembra 2009 do 30. novembra 2009.
Člen 2
1. Z odstopanjem od člena 13(3) Uredbe (ES) št. 105/2008 je rok za oddajo ponudb na posamezne razpise ob 11.00 (po bruseljskem času) vsak prvi in tretji torek v mesecu.
Če je na torek državni praznik, se rok izteče ob 11.00 (po bruseljskem času) predhodnega delovnega dne.
Rok za oddajo ponudb za prvi posamezen javni razpis je 1. september 2009 do 11.00. (po bruseljskem času).
2. Z odstopanjem od člena 13(2) Uredbe (ES) št. 105/2008 razpis ne bo objavljen (4).
POGLAVJE II
POSNETO MLEKO V PRAHU
Člen 3
V skladu s pogoji iz oddelka 4 poglavja II Uredbe (ES) št. 214/2001 in iz te uredbe traja odkup posnetega mleka v prahu z razpisnim postopkom od 1. septembra 2009 do 30. novembra 2009.
Člen 4
1. Z odstopanjem od člena 14(2) Uredbe (ES) št. 214/2001 je rok za oddajo ponudb na posamezne razpise ob 11.00 (po bruseljskem času) vsak prvi in tretji torek v mesecu.
Če je na torek državni praznik, se rok izteče ob 11.00 (po bruseljskem času) predhodnega delovnega dne.
Rok za oddajo ponudb za prvi posamezen javni razpis je 1. september 2009 do 11.00. (po bruseljskem času).
2. Z odstopanjem od člena 14(1) Uredbe (ES) št. 214/2001 razpis ne bo objavljen (4).
Člen 5
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. avgusta 2009

Labels: 10
3
17
5